[Video] Dit wemel van bekendes by ‘Vir Altyd’-premièreIvan Botha en Donnalee Roberts wens mekaar gelyk op die sandtapyt met nog ‘n uitstekende Afrikaanse fliek. Foto: Esté Meyer Jansen. Die Johannesburgse première vir die avontuurfliek, Vir Altyd, was Donderdag ŉ tropiese affêre waar talle bekendes hul skoene laat waai het om met hul tone in die sand te staan. Dié fliek, wat vervaardig en geskryf is deur die akteurs Donnalee Roberts en Ivan Botha, bied ŉ nuwe, vars blik op al die verskillende fases waardeur verhoudings beweeg. “Vir Altyd is ŉ avontuur en dit vat die kykers op ŉ avontuur van al die seisoene van liefde en verhoudings. Die fliek het hárt en mense kan daarby aanklank vind,” het Donnalee en Ivan by die première vertel. Ivan meen dié karakters is heeltemal verskillend van hul vorige fliek s’n waar die akteurs ook die twee hoofrolle vertolk het. “Ons is baie bewus van die feit dat ons weer saam in ŉ fliek is. Dit was dus vir ons as skrywers en vervaardigers baie belangrik om dit vars te hou. Ons het regtig moeite gedoen om seker te maak ons skryf nuwe karakters wat die teenoorgestelde is van dié in vorige reekse of flieks waarin ons saam te sien was.” Nie net die karakters het allerlei avonture ervaar nie, maar ook húlle tydens die verfilming. “Ons het die laaste dag van verfilming lugskote vanuit ŉ helikopter geskiet. Ons het albei soos meisies gegil. Ek het gegil uit pure genot, Ivan omdat hy so ’n bietjie bang was,” het hulle geskerts. Die akteurs meen hulle vorm ŉ wenkombinasie weens die persoonlikheidseienskappe wat hulle deel. “Ons is ewe hardwerkend en perfeksionisties. Ons wil albei op die ou einde die bes moontlike fliek maak sodat ons werklik trots kan wees daarop om aan die mense ŉ wenfliek te wys,” het Donnalee gesê. Cedar Square in Johannesburg het omtrent gewemel van ander bekendes. Die voormalige Boer soek ŉ Vrou-aanbieder en aktrise, Angelique Gerber, sê romantiese komedies is ŉ móét-sien. “Daar is vir my geen beter storie nie. Ek dink ons gaan nog vir die volgende 500 jaar na romantiese komedies kyk. Dit is iets wat tot die hart praat en jou laat lag.” Die gewilde aktrise en motiveringspreker, Leandie du Randt, sê Vir Altyd is beslis ŉ fliek waarin kykers hulself gaan verloor en meegevoer raak. “Die moeilikste ding om self flieks te maak is dat jy heeltyd wonder waar die kamera is, asook hoe baie die regisseur vir die akteurs gesê het wat om te doen en wat hul eie inisiatief was. Maar jy weet ŉ fliek is goed wanneer jy jouself daarin verloor. Dit is presies wat Vir Altyd doen.” Die pasverloofdes, Nadia Beukes en David de Villiers, sê avonture is iets wat gedeel moet word met iemand. “ŉ Avontuur is iets wat jy nie verwag nie. Dis iets nuuts, en vir my persoonlik, wat jy kan deel met iemand spesiaal. Dit gaan oor met wie jy dit deel,” het sy vertel. Hulle is pas terug van ŉ vakansie in Switserland waar David vir Nadia die jawoord gevra het. Vir Altyd word van 12 Februarie landwyd in teaters vertoon.